En overset kritisk revisionsrapport, fire overhørte advarsler fra svensk politi, en meget langsom reaktionstid på den femte advarsel fra kollegerne i Sverige samt en efterforskning uden adgang til gerningsstedet. Sådan kan politiets indsats opsummeres i det, som ordensmagten selv har døbt »danmarkshistoriens største hackersag«.

Politiken har de seneste måneder afsløret en række fejl og mangler i politiets håndtering af det fem måneder lange hackerangreb i 2012 på statens største it-leverandør, CSC, hvor Rigspolitiets egne dybt fortrolige registre blev kopieret.

Først fortalte vi, at Rigspolitiet undlod at reagere på en kritisk revisionsrapport fra Deloitte, der forelå midt under hackerangrebet i juni 2012, om en række sikkerhedshuller i CSC’s systemer. Havde politiet eller CSC reageret med en konsekvensanalyse, kunne angrebet, ifølge eksperter, være blevet opdaget og begrænset.